Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, σχετικά με την προώθηση της διαγενεακής διάστασης στον τομέα της νεολαίας με σκοπό την προαγωγή του διαλόγου και της κοινωνικής συνοχής

(2022/C 495/03)

ΤΟ ΣΥΜΒΟΥΛΙΟ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΕΣ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ

ΑΝΑΓΝΩΡΙΖΟΝΤΑΣ ΟΤΙ:

1. Ο υπ’ αριθ. 3 ευρωπαϊκός στόχος για τη νεολαία στο πλαίσιο της στρατηγικής της ΕΕ για τη νεολαία, με τίτλο «Κοινωνίες χωρίς αποκλεισμούς», αποσκοπεί στη «διάθεση περισσότερων χώρων, ευκαιριών, πόρων και προγραμμάτων για την προαγωγή του διαλόγου (1) και της κοινωνικής συνοχής και την καταπολέμηση των διακρίσεων και του διαχωρισμού» και ο υπ’ αριθ. 4 ευρωπαϊκός στόχος για τη νεολαία με τίτλο «Πληροφορίες και εποικοδομητικός διάλογος» επιδιώκει να διασφαλίσει τη συμμετοχή των νέων σε συμμετοχικό και εποικοδομητικό διάλογο.

2. Η πρωτοβουλία του ευρωπαϊκού έτους Νεολαίας (2022), ενώ αξιοποιεί τις υφιστάμενες δυνατότητες σε ευρωπαϊκό, εθνικό, περιφερειακό και τοπικό επίπεδο, αναγνωρίζει την ανάγκη για ενδυνάμωση, σεβασμό και στήριξη των νέων, καθώς και για επικοινωνία μαζί τους, ώστε τα συμφέροντα και οι ανάγκες τους να λαμβάνονται δεόντως υπόψη στις πολιτικές δράσεις σε όλους τους τομείς πολιτικής (2). Η διαγενεακή διάσταση των πολιτικών για τη νεολαία αποδεικνύεται καθοριστική προκειμένου το ευρωπαϊκό έτος να επιτύχει τους στόχους του και ώστε η κληρονομιά που θα αφήσει να χαρακτηρίζεται από κοινωνική συνοχή.

3. H εργασία στον τομέα της νεολαίας έχει, μεταξύ άλλων, τη δυνατότητα να συμβάλλει στη συμμετοχή νέων με διαφορετικό υπόβαθρο και συνθήκες διαβίωσης, συμπεριλαμβανομένων όσων διαθέτουν λιγότερες ευκαιρίες, σε διάφορα είδη διαγενεακών έργων και δραστηριοτήτων, και μπορεί να αποτελέσει πολύτιμο μέσο για την προαγωγή του διαγενεακού διαλόγου, της διαγενεακής αλληλεγγύης και της διαγενεακής ισοτιμίας, καθώς και για την οικοδόμηση θετικών σχέσεων μεταξύ ανθρώπων διαφορετικών γενεών.

4. Τα συμβούλια νεολαίας, οι οργανώσεις νέων, διάφορες δομές εργασίας στον τομέα της νεολαίας, τα δίκτυα νεολαίας και οι άτυπες ομάδες νέων μπορούν να διαδραματίσουν σημαντικό ρόλο στην προαγωγή του διαλόγου, της ισοτιμίας και της αλληλεγγύης μεταξύ των γενεών. Χάρη στην εμπειρογνωμοσύνη (3) και την τεχνογνωσία της νεολαίας στο πλαίσιό τους επιτρέπουν τον πειραματισμό και συμβάλλουν στην εξεύρεση καινοτόμων λύσεων και τρόπων διαγενεακής συνεργασίας.

5. Με αφορμή την πανδημία COVID-19 και τον επιθετικό πόλεμο της Ρωσίας κατά της Ουκρανίας — ο οποίος προκάλεσε άνευ προηγουμένου εισροή ουκρανών προσφύγων στην Ευρώπη το 2022 — αναδείχθηκε ο καίριος ρόλος των εθελοντών όλων των ηλικιών για τις κοινωνίες, καθώς προάγουν την ανθεκτικότητά τους έναντι καταστάσεων κρίσης. Οι νέοι που προσέφεραν εθελοντική εργασία στα κράτη μέλη κατά τη διάρκεια της πανδημίας και μετά την εισροή των προσφύγων απέδειξαν το δυναμικό που έχουν σε ό,τι αφορά την προαγωγή της διαγενεακής αλληλεγγύης και τη δημιουργία διαγενεακών δεσμών μεταξύ της δικής τους και άλλων ηλικιακών ομάδων (4).

6. Ο διαγενεακός εθελοντισμός φέρνει σε επαφή νέους και ανθρώπους της τρίτης ηλικίας στο πλαίσιο χρήσιμων και αμοιβαία επωφελών δραστηριοτήτων, προγραμμάτων και έργων που προωθούν την αλληλεγγύη, τη βαθύτερη κατανόηση και τον σεβασμό μεταξύ των γενεών, και συμβάλλει στην οικοδόμηση συνεκτικότερων κοινοτήτων.

7. Το ψηφιακό χάσμα είναι έκφραση της εμμένουσας ανισότητας όσον αφορά την ανάπτυξη δεξιοτήτων και την παροχή πρόσβασης σε νέες τεχνολογίες. Η Πράσινη Βίβλος της Επιτροπής σχετικά με τη γήρανση αναγνωρίζει ότι η επένδυση στις ψηφιακές δεξιότητες, στην ανάπτυξη της κοινότητας και στη διαγενεακή συνοχή μπορεί να αποτρέψει την επιδείνωση της ψυχικής υγείας και ευημερίας και να μειώσει τις ανισότητες (5). Οι νεότεροι μπορούν να αναλάβουν ηγετικό ρόλο στη μεταφορά ψηφιακών δεξιοτήτων και γνώσεων και να συμβάλουν στη οικοδόμηση ενός ισχυρού αισθήματος διαγενεακής σύνδεσης με άτομα μεγαλύτερης ηλικίας (6).

8. Ενωσιακά προγράμματα και πρωτοβουλίες όπως το Erasmus+, το Ευρωπαϊκό Σώμα Αλληλεγγύης (European Solidarity Corps), ο Διάλογος της ΕΕ για τη Νεολαία, το ευρωπαϊκό έτος Νεολαίας (2022), η Διάσκεψη για το μέλλον της Ευρώπης, το Νέο Ευρωπαϊκό Μπαουχάους, καθώς και τα Ευρωπαϊκά Διαρθρωτικά και Επενδυτικά Ταμεία (ΕΔΕΤ), περιλαμβανομένων της πρωτοβουλίας ALMA (από τα αρχικά των λέξεων Aim, Learn, Master, Achieve, δηλαδή στοχεύω, μαθαίνω, κατακτώ, επιτυγχάνω) —στο πλαίσιο του Ευρωπαϊκού Κοινωνικού Ταμείου+— και του Μέσου Ανάκαμψης της Ευρωπαϊκής Ένωσης (NextGenerationEU), μπορούν να γίνουν ισχυρά εργαλεία για την προώθηση του διαγενεακού διαλόγου και την ενθάρρυνση της διαγενεακής αλληλεγγύης στον τομέα της νεολαίας σε τοπικό, περιφερειακό, εθνικό και ευρωπαϊκό επίπεδο. Τα έργα που βασίζονται σε δραστηριότητες εθελοντισμού και αλληλεγγύης αποτελούν τρανή απόδειξη της προσήλωσης των νέων στην ενεργό συμμετοχή τους στον διαγενεακό διάλογο και στην αλληλεγγύη, μεταξύ άλλων.

9. Η προώθηση της διαγενεακής ισοτιμίας μέσω των πολιτικών για νεολαία (7) σε όλα τα επίπεδα έχει καίρια σημασία, ιδίως στις αγροτικές, απομακρυσμένες, περιφερειακές, λιγότερο ανεπτυγμένες περιοχές και στις εξόχως απόκεντρες περιοχές. Πολλές από αυτές τις κοινότητες αντιμετωπίζουν σοβαρές προκλήσεις λόγω της συρρίκνωσης του ποσοστού των νεότερων γενεών σε διάφορα κράτη μέλη (8) και της «διαρροής εγκεφάλων». Για να εξασφαλιστεί η συνοχή είναι, επομένως, ζωτικής σημασίας να δοθεί μεγαλύτερη προτεραιότητα στη διαγενεακή ισοτιμία μέσω της διαμόρφωσης υποστηρικτικών πολιτικών για τη νεολαία (9).

10. Κατά τη ενίσχυση της διαγενεακής διάστασης στις πολιτικές για τη νεολαία και στην παροχή εργασίας στον τομέα της νεολαίας, είναι αναγκαίο να εξασφαλίζεται η ισότητα των φύλων (10). Για τον σκοπό αυτό απαιτείται να καταβάλλονται προσπάθειες όχι μόνο από τις κυβερνήσεις, αλλά και από την κοινωνία των πολιτών, συμπεριλαμβανομένων των οργανώσεων νέων, των στελεχών της νεολαίας, των εργαζομένων στον τομέα της νεολαίας, των μέσων ενημέρωσης και του ιδιωτικού τομέα.

11. Ο διάλογος της ΕΕ για τη νεολαία, που είναι ο μεγαλύτερος συμμετοχικός μηχανισμός για τη νεολαία στην ΕΕ, καθώς και το σύστημα συνδιαχείρισης του Συμβουλίου της Ευρώπης συνιστούν χώρους όπου ο διαγενεακός διάλογος γίνεται αντιληπτός ως διαδικασία που δίνει σε άτομα διαφορετικών ηλικιών περιθώριο για κοινό προβληματισμό και συμπαραγωγή. Κατά τη διάσκεψη της ΕΕ για τη νεολαία που πραγματοποιήθηκε στην Πράγα στις 11-13 Ιουλίου 2022, οι νέοι εξέφρασαν την άποψη ότι ο διαγενεακός διάλογος δεν πρέπει να αντικαταστήσει τον άμεσο διάλογο για τη νεολαία που διεξάγεται με τους υπεύθυνους χάραξης πολιτικής, αλλά ότι πρέπει να πραγματοποιείται παράλληλα.

ΕΚΤΙΜΟΥΝ ΟΤΙ:

12. Είναι σημαντικό να προαχθεί ο διάλογος τόσο μεταξύ των νέων όσο και μεταξύ αυτών και των μεγαλύτερων γενεών. Τα οφέλη της συγκέντρωσης της πείρας και των ικανοτήτων των διαφόρων γενεών είναι σημαντικά και συμβάλλουν στην οικοδόμηση ειρηνικών και συνεκτικών κοινωνιών με βάση τον αμοιβαίο σεβασμό, την ενσυναίσθηση, την αλληλεγγύη και την κατανόηση των αναγκών όλων των ηλικιακών ομάδων.

13. Η συμμετοχή των νέων στον διαγενεακό διάλογο και σε διαγενεακά έργα αλληλεγγύης, συμπεριλαμβανομένων των δραστηριοτήτων εθελοντισμού, τους επιτρέπει να αποκτήσουν εγκάρσιες ικανότητες και κοινωνικές δεξιότητες, τις οποίες μπορούν να εφαρμόσουν και σε άλλους τομείς της ζωής τους. Η ενεργός συμμετοχή διαφόρων γενεών στον διαγενεακό διάλογο συμβάλλει στην ανάπτυξη διαπροσωπικών δεξιοτήτων και αμοιβαίας προσαρμοστικότητας, καθώς και στην οικοδόμηση της ανθεκτικότητας και ευημερίας της κοινωνίας μέσω της κοινωνικής δραστηριοποίησης, της καλλιέργειας κοινωνικών επαφών και της πρόληψης της κοινωνικής απομόνωσης.

14. Η προώθηση της διαγενεακής ισοτιμίας μέσω μιας ολιστικής και μακρόπνοης προσέγγισης για την ανάπτυξη πολιτικών για τη νεολαία συμβάλλει στην κοινωνική συνοχή. Οι υπεύθυνοι χάραξης πολιτικής, υποστηριζόμενοι από ερευνητές, εργαζόμενους στον τομέα της νεολαίας, οργανώσεις νέων, άλλους επαγγελματίες (11) και άλλους σχετικούς ενδιαφερόμενους φορείς, θα πρέπει να επιδείξουν ισχυρή πολιτική δέσμευση προκειμένου να αντιμετωπίσουν τις ανισότητες τόσο εντός όσο και μεταξύ των διαφόρων γενεών, καθώς και τις διαγενεακές προκλήσεις. Θα πρέπει να έχουν πρόσβαση σε υφιστάμενα εθνικά ή ευρωπαϊκά δεδομένα και στοιχεία κατά ηλικία, τα οποία να αποτυπώνουν τις ανισότητες μεταξύ νέων με διαφορετικό υπόβαθρο και συνθήκες διαβίωσης και μεταξύ ηλικιακών ομάδων.

15. Υπεύθυνοι χάραξης πολιτικής, οργανώσεις νέων, περιλαμβανομένων των τοπικών συμβουλίων νεολαίας, των νέων, εργαζομένων στον τομέα της νεολαίας, των στελεχών της νεολαίας, των εκπαιδευτικών και άλλων σχετικών ενδιαφερόμενων φορέων, θα πρέπει να εξετάζουν, κατά περίπτωση, πρόσθετα μέτρα και καινοτόμες προσεγγίσεις που μπορούν να φέρουν τους νέους κοντά με άλλες ηλικιακές ομάδες στο πλαίσιο διαδικασιών λήψης αποφάσεων.

16. Η ανομοιογένεια των γενεών, όσον αφορά τα διαφορετικά ατομικά και ομαδικά χαρακτηριστικά, συμπεριλαμβανομένων των πνευματικών και σωματικών ικανοτήτων, των κοινωνικοοικονομικών συνθηκών και των ταυτοτήτων τους, πρέπει να γίνεται σεβαστή, ώστε όλες οι γενιές να έχουν ίσες ευκαιρίες για πλήρη και αποτελεσματική συμμετοχή σε διαγενεακό διάλογο σε όλα τα επίπεδα λήψης αποφάσεων που επηρεάζουν την προσωπική, επαγγελματική και κοινωνική τους ζωή.

17. Είναι σημαντικό να υποστηριχθεί η προώθηση και εφαρμογή της διαγενεακής διάστασης στο έργο όσων εργάζονται επ’ αμοιβή ή εθελοντικά στον τομέα της νεολαίας. Η εκπαίδευση και η κατάρτιση όσων εργάζονται επ’ αμοιβή ή εθελοντικά στον τομέα της νεολαίας όσον αφορά τη διαγενεακή διάσταση θα πρέπει να προσαρμοστούν, κατά περίπτωση, ώστε να προωθούν τη διαγενεακή αλληλεγγύη και την ισοτιμία στην παροχή εργασίας στον τομέα της νεολαίας και στις δραστηριότητες εθελοντισμού.

18. Θα πρέπει να εξεταστεί η δυνατότητα για συμμετοχή ερευνητών στην ανάπτυξη μακροπρόθεσμων διαρθρωτικών μέτρων για την προώθηση της διαγενεακής αλληλεγγύης και δικαιοσύνης, για παράδειγμα μέσω της παροχής δεικτών διαγενεακής ισοτιμίας ή μέσω περιοδικών ερευνητικών δημοσιεύσεων που εξετάζουν τη διαγενεακή ισοτιμία.

19. Καινοτόμες πρωτοβουλίες διαγενεακού διαλόγου για την ανάπτυξη ψηφιακών δεξιοτήτων μπορούν λειτουργήσουν ενθαρρυντικά προς τους νέους Ευρωπαίους, ώστε να υποστηρίξουν τη συμμετοχή των συνομηλίκων τους και της τρίτης ηλικίας στην ψηφιακή μετάβαση. Οι πρωτοβουλίες αυτές, που αποσκοπούν στην ενδυνάμωση των κοινοτήτων όσον αφορά την ενίσχυση των δεξιοτήτων ψηφιακού γραμματισμού τους, μπορούν να απαλύνουν τη μοναξιά των μελών της κοινότητας, να συμβάλουν στην ευημερία τους, να ενισχύσουν την κοινωνική τους ένταξη και, ως εκ τούτου, να συμβάλουν στην οικοδόμηση συνεκτικών κοινοτήτων.

20. Η έννοια της βιώσιμης ανάπτυξης, όπως αναφέρεται στους Στόχους Βιώσιμης Ανάπτυξης του ΟΗΕ, και η ανάγκη ενίσχυσης της κοινωνικής της διάστασης, συνεπάγονται την ενεργό συμμετοχή των πολιτών όλων των ηλικιών στην οικοδόμηση ασφαλών, πολυδεκτικών και συνεκτικών κοινοτήτων. Η αναγνώριση από την κοινωνία των διαφορετικών αναγκών και ευθυνών που έχουν οι διάφορες ηλικιακές ομάδες μπορεί να ενισχυθεί μέσω εκδηλώσεων και εθελοντικών δραστηριοτήτων που φέρνουν σε επαφή εκπροσώπους διαφόρων ηλικιακών ομάδων, ώστε να δοθεί στις νεότερες και στις μεγαλύτερες γενιές η ευκαιρία να αλληλεπιδράσουν και να ανταλλάξουν απόψεις σχετικά με θέματα σχετικά με τη βιώσιμη Ευρώπη.

21. Η κατανόηση της διαφορετικότητας των γενεών είναι καίρια για την οικοδόμηση ικανοτήτων όσον αφορά την ανάπτυξη υγιών διαγενεακών σχέσεων και κοινωνικής συνοχής. Προκειμένου να προωθηθεί ο διάλογος μεταξύ των νεότερων και των μεγαλύτερων γενεών, θα πρέπει να δίνεται και στα παιδιά η δυνατότητα συμμετοχής σε διαγενεακό διάλογο, έτσι ώστε να βιώνουν από νεαρή ηλικία την κοινή εμπειρία του εποικοδομητικού διαλόγου, καλλιεργώντας παράλληλα τον αμοιβαίο σεβασμό και την ενσυναίσθηση.

ΚΑΛΟΥΝ ΤΑ ΚΡΑΤΗ ΜΕΛΗ ΣΤΑ ΕΝΔΕΔΕΙΓΜΕΝΑ ΕΠΙΠΕΔΑ:

22. Να ευαισθητοποιήσουν τους υπεύθυνους χάραξης πολιτικής σχετικά με ζητήματα διαγενεακής ισοτιμίας και να τους παράσχουν τα στοιχεία, τις πληροφορίες, τα δεδομένα και τους άλλους σχετικούς πόρους που απαιτούνται για να ενισχυθεί η διηλικιακή ισότητα στη χάραξη πολιτικής.

23. Να εξετάσουν τη δυνατότητα να συμπεριλάβουν στις στρατηγικές και τις πολιτικές για τη νεολαία, όπου ενδείκνυται, στόχους και μέτρα που να αποτυπώνουν τη διαγενεακή διάσταση. Οι εν λόγω στόχοι και τα μέτρα θα πρέπει να αναπτυχθούν με βάση γνώσεις, στοιχεία και ορθές πρακτικές, και κατόπιν διαβούλευσης με πολύμορφες ομάδες νέων, τις οργανώσεις εκπροσώπησής τους και άλλους σχετικούς ενδιαφερόμενους φορείς, ώστε τα αποτελέσματα πολιτικής που θα επιτευχθούν να ανταποκρίνονται στις ανάγκες και να μην εισάγουν διακρίσεις.

24. Να προωθήσουν και να υποστηρίξουν —σε στενή συνεργασία με τις οργανώσεις νέων, τα συμβούλια νεολαίας και τις τοπικές, περιφερειακές και εθνικές αρχές και κοινότητες— τις διαβουλεύσεις με τους νέους και την ενεργό και ουσιαστική συμμετοχή τους στην ανάπτυξη, την εφαρμογή και την αξιολόγηση της διαγενεακής διάστασης όλων των πολιτικών για τη νεολαία.

25. Να υποστηρίξουν τη δημιουργία ευκαιριών και προσβάσιμων χώρων όπου οι νέοι να μπορούν να συμμετέχουν σε ουσιαστικό διαγενεακό διάλογο στο πλαίσιο των δημόσιων διαδικασιών λήψης αποφάσεων σε όλους τους τομείς πολιτικής που επηρεάζουν τη ζωή και την ευημερία τους, με την εφαρμογή στοχευμένων μέτρων που να επιτρέπουν τη συμμετοχή, ιδίως, νέων που στερούνται ευκαιριών και υποεκπροσωπούμενων ομάδων νέων.

26. Να αναζητήσουν τρόπους για να δημιουργήσουν χώρους όπου θα μπορούσαν να έρθουν σε επαφή υπεύθυνοι χάραξης πολιτικής, ερευνητές, εργαζόμενοι στον τομέα της νεολαίας και νέοι άνθρωποι, με σκοπό την ανάπτυξη εργαλείων διαγενεακού διαλόγου, όπως δέσμες εργαλείων διαγενεακού διαλόγου, και να διευκολύνουν την ισότιμη πρόσβαση σε πληροφορίες σχετικά με το πώς οι ευκαιρίες διαγενεακού διαλόγου μπορούν να συμβάλουν ώστε να ακουστεί η φωνή των νέων.

27. Να στηρίξουν την εκπόνηση και εφαρμογή στρατηγικών οικοδόμησης ικανοτήτων για τους νέους και τις οργανώσεις τους, αξιοποιώντας τις ευκαιρίες που προσφέρουν το πρόγραμμα του Ευρωπαϊκού Σώματος Αλληλεγγύης και το πρόγραμμα Erasmus +, τα οποία συμβάλλουν στην ανάπτυξη του εθελοντισμού σε επίπεδο κοινότητας, δημιουργώντας εταιρικές σχέσεις που αντικατοπτρίζουν την πολυμορφία ολόκληρης της κοινότητας και τις ανάγκες των διαφόρων γενεών.

28. Να εξετάσουν ποιες δυνατότητες υπάρχουν ώστε τα υφιστάμενα βασιζόμενα στις ικανότητες πλαίσια (12) τυπικής και μη τυπικής εκπαίδευσης, μάθησης και κατάρτισης όσον αφορά την εργασία στον τομέα της νεολαίας να συμβάλουν ώστε να αποτυπώνεται στις εν λόγω δραστηριότητες η διαγενεακή διάσταση.

ΚΑΛΟΥΝ ΤΑ ΚΡΑΤΗ ΜΕΛΗ ΚΑΙ ΤΗΝ ΕΥΡΩΠΑΪΚΗ ΕΠΙΤΡΟΠΗ, ΣΤΟΥΣ ΑΝΤΙΣΤΟΙΧΟΥΣ ΤΟΜΕΙΣ ΑΡΜΟΔΙΟΤΗΤΑΣ ΤΟΥΣ ΚΑΙ ΣΤΑ ΚΑΤΑΛΛΗΛΑ ΕΠΙΠΕΔΑ, ΤΗΡΟΥΜΕΝΗΣ ΤΗΣ ΑΡΧΗΣ ΤΗΣ ΕΠΙΚΟΥΡΙΚΟΤΗΤΑΣ:

29. Να εξετάσουν το ενδεχόμενο να χρησιμοποιήσουν υφιστάμενες κατευθυντήριες γραμμές, δέσμες εργαλείων (13) και μηχανισμούς, όπως οι ομάδες πολιτών (14), για να υποστηρίξουν την ενσωμάτωση της διάστασης της νεολαίας στις τομεακές πολιτικές ενισχύοντας έτσι τη συνοχή των πολιτικών, ώστε οι πολιτικές και υπηρεσίες που εκπονούνται να ανταποκρίνονται καλύτερα στις ανάγκες των νέων.

30. Να συνεχίσουν να χρησιμοποιούν υφιστάμενους συμμετοχικούς μηχανισμούς και πλατφόρμες, όπως οι συνεδριάσεις προσομοίωσης των κοινοβουλίων νέων και ο πολιτικός διάλογος με τους υπεύθυνους χάραξης πολιτικής σε τοπικό, εθνικό, περιφερειακό και ευρωπαϊκό επίπεδο, προκειμένου να προωθήσουν σε όλα τα επίπεδα τον διαγενεακό διάλογο μεταξύ νέων ανθρώπων και ενδιαφερόμενων μερών που έχουν την εξουσία να λαμβάνουν αποφάσεις.

31. Να χρησιμοποιούν υφιστάμενα δίκτυα και εργαλεία, όπως το Eurodesk και η Ευρωπαϊκή Δικτυακή Πύλη της Νεολαίας, για να προωθούν φιλικές προς τον χρήστη πληροφορίες για διάφορες δυνατότητες που προσφέρει η ΕΕ για την ανάπτυξη και την υλοποίηση έργων και πρωτοβουλιών που υποστηρίζουν τον διαγενεακό διάλογο, τη διαγενεακή αλληλεγγύη και τη διαγενεακή ισοτιμία.

32. Να διευκολύνουν την ανταλλαγή ορθών πρακτικών σχετικά με την κοινή συμμετοχή νέων και μεγαλύτερης ηλικίας πολιτών σε δραστηριότητες αλληλεγγύης, καθώς και τον κοινοτικό σχεδιασμό —όπως αναπτύσσεται στο πλαίσιο προγραμμάτων όπως το Erasmus + και το Ευρωπαϊκό Σώμα Αλληλεγγύης— και τη διά βίου μάθηση μέσω υφιστάμενων εργαλείων και πλατφορμών της ΕΕ, προκειμένου να τονωθεί η κοινωνική συνοχή στις τοπικές κοινότητες.

33. Να διοργανώσουν δραστηριότητες αμοιβαίας μάθησης, όπως σεμινάρια, δραστηριότητες αλληλοδιδαχής μεταξύ ομοτίμων ή άλλες σχετικές μορφές συνεργασίας ανάμεσα σε ενδιαφερόμενους από διάφορους τομείς πολιτικής, νέους και οργανώσεις νέων με αντικείμενο την προαγωγή του διαγενεακού διαλόγου, της διαγενεακής αλληλεγγύης και της διαγενεακής ισοτιμίας.

34. Στο πλαίσιο του υφιστάμενου δημοσιονομικού πλαισίου και των υφιστάμενων προγραμμάτων, να υποστηρίξουν και, όπου είναι δυνατόν, να εξετάσουν τη δημιουργία χώρων και πρωτοβουλιών για τους νέους. Με σκοπό την ενίσχυση της κοινωνικής συνοχής, να δώσουν στους νέους τη δυνατότητα να αναπτυχθούν και να συμμετάσχουν σε δραστηριότητες που προάγουν τον διαγενεακό διάλογο.

ΚΑΛΟΥΝ ΤΗΝ ΕΥΡΩΠΑΪΚΗ ΕΠΙΤΡΟΠΗ, ΣΥΜΦΩΝΑ ΜΕ ΤΗΝ ΑΡΧΗ ΤΗΣ ΕΠΙΚΟΥΡΙΚΟΤΗΤΑΣ:

35. Να ενισχύσει τις συνέργειες μεταξύ της πολιτικής για τη νεολαία και άλλων πολιτικών και προγραμμάτων που σχετίζονται με τους νέους, προκειμένου να επιτευχθούν οι στόχοι της στρατηγικής της ΕΕ για τη νεολαία, καθώς και οι ευρωπαϊκοί στόχοι για τη νεολαία αριθ. 3 («Κοινωνίες χωρίς αποκλεισμούς»), και αριθ. 4 («Πληροφορίες και εποικοδομητικός διάλογος»), δεδομένου ότι οι επιμέρους στόχοι του τελευταίου περιλαμβάνουν τον διάλογο και την κοινωνική συνοχή, καθώς και τη συμμετοχή σε ειρηνικό διάλογο, βασιζόμενο στον σεβασμό.

36. Να τονίσει τον ρόλο του συντονιστή της ΕΕ για τη νεολαία στον τομέα της ευαισθητοποίησης όσον αφορά την ανάγκη να συνεκτιμώνται τα διαγενεακά ζητήματα σε όλους τους σχετικούς τομείς πολιτικής.

37. Να διευκολύνει την ανταλλαγή ορθών πρακτικών ανάμεσα στα κράτη μέλη σχετικά με την προαγωγή του διαγενεακού διαλόγου και της διαγενεακής αλληλεγγύης μέσω της χρήσης της Ευρωπαϊκής Δικτυακής Πύλης της Νεολαίας, της πλατφόρμας Youth Wiki, καθώς και προγραμμάτων και πρωτοβουλιών της ΕΕ όπως το Erasmus +, το Ευρωπαϊκό Σώμα Αλληλεγγύης, η Δημιουργική Ευρώπη και το Νέο Ευρωπαϊκό Μπάουχαους.

ΚΑΛΟΥΝ ΟΛΟΥΣ ΤΟΥΣ ΦΟΡΕΙΣ ΠΟΥ ΣΥΜΜΕΤΕΧΟΥΝ ΣΕ ΔΡΑΣΕΙΣ ΕΥΡΩΠΑΪΚΗΣ ΣΥΝΕΡΓΑΣΙΑΣ ΣΤΟΝ ΤΟΜΕΑ ΤΗΣ ΝΕΟΛΑΙΑΣ:

38. Να προωθήσουν την ευρωπαϊκή ημέρα Αλληλεγγύης μεταξύ των Γενεών, η οποία εορτάζεται από το 2009 στις 29 Απριλίου κάθε χρόνο και αποτελεί μια καλή αφορμή για να ανανεώνει η Ένωση τη δέσμευσή της για ενίσχυση της αλληλεγγύης και της συνεργασίας μεταξύ των γενεών με στόχο την προαγωγή μιας δίκαιης και βιώσιμης κοινωνίας (15)..

39. Να ενθαρρύνουν τον διαγενεακό διάλογο προκειμένου να καταπολεμήσουν τις διακρίσεις λόγω ηλικίας και τον ηλικιακό ρατσισμό, φέρνοντας σε επαφή διάφορες ηλικιακές ομάδες και παρέχοντάς τους τη δυνατότητα να γνωριστούν καλύτερα, καθώς και να αλληλοδιδάσκονται και να συνεργάζονται στην καθημερινή τους ζωή.

40. Να καταβάλουν κοινές προσπάθειες για να υλοποιήσουν τον ευρωπαϊκό στόχο για τη νεολαία αριθ. 4, μέσω της συμμετοχής διαφορετικών γενεών σε κοινές δραστηριότητες, οι οποίες να αποσκοπούν στη συμπερίληψη των τοπικών κοινοτήτων στην καταπολέμηση στοχευμένων εκστρατειών παραπληροφόρησης και προπαγάνδας. Κατά περίπτωση, πρέπει να υποβληθούν σε αξιολόγηση προγράμματα γραμματισμού στον τομέα των μέσων επικοινωνίας που αποσκοπούν στην ενίσχυση της ανθεκτικότητας της κοινωνίας απέναντι σε στοχευμένες εκστρατείες παραπληροφόρησης και εσφαλμένης πληροφόρησης, καθώς και να εξεταστεί η επέκτασή τους τόσο στην τυπική εκπαίδευση όσο και σε μη τυπικά περιβάλλοντα μάθησης. Αυτό είναι ιδιαίτερα σημαντικό στο πλαίσιο εκστρατειών παραπληροφόρησης και εσφαλμένης πληροφόρησης σε καταστάσεις κρίσης, όπως συνέβη στην περίπτωση της πανδημίας COVID-19 και στον επιθετικό πόλεμο της Ρωσίας κατά της Ουκρανίας το 2022.

(1) Για τους σκοπούς των παρόντων συμπερασμάτων του Συμβουλίου, ως “διάλογος” νοείται ο “διαγενεακός διάλογος”.

(2) Απόφαση (ΕΕ) 2021/2316 του Ευρωπαϊκού Κοινοβουλίου και του Συμβουλίου της 22ας Δεκεμβρίου 2021 σχετικά με το ευρωπαϊκό έτος Νεολαίας (2022), ΕΕ L 462 της 28.12.2021, σ. 1.

(3) Ως εμπειρογνωμοσύνη της νεολαίας νοείται η γνώση των νέων όσον αφορά το τι έχουν δει να αποδίδει και να λειτουργεί καλά.

(4) Απαντήσεις των κρατών μελών σε περιοδικά επικαιροποιούμενα ερωτηματολόγια σχετικά με τα μέτρα που έλαβαν τα κράτη μέλη στον τομέα της εκπαίδευσης και της νεολαίας κατά τη διάρκεια της πανδημίας COVID-19 υπό τις Προεδρίες της Κροατίας, της Γερμανίας, της Πορτογαλίας και της Σλοβενίας.

(5) Πράσινη Βίβλος της Επιτροπής σχετικά με τη γήρανση: Προώθηση της αλληλεγγύης και της υπευθυνότητας μεταξύ των γενεών COM(2021) 50 final, ΕΕ C 50, της 27.1.2021, σ. 21.

(6) EURACTIV, ειδική έκθεση, Golden years: Opportunities for Europe’s ageing population, (Τα χρυσά χρόνια: Ευκαιρίες για τον γηράσκοντα πληθυσμό της Ευρώπης), 22 Ιουνίου 2022, με παραπομπή στην έκθεση της εταιρίας Edwards Lifesciences με τίτλο « Unifying Generations: Building the Pathway to Intergenerational Solidarity» (Ενοποίηση των γενεών: Ανοίγοντας τον δρόμο για τη διαγενεακή αλληλεγγύη), 21 Ιουνίου 2022.

(7) Ως πολιτικές για τη νεολαία νοούνται οι πολιτικές που επηρεάζουν τη ζωή των νέων, οι οποίες έχουν ως βασική συνιστώσα τη βελτίωση των συνθηκών διαβίωσης των νέων και των ευκαιριών που τους προσφέρονται, καθώς και τη στήριξη των ίσων δυνατοτήτων συμμετοχής τους στην οικονομική, κοινωνική και πολιτική ζωή.

(8) Ενημερωτικό σημείωμα πολιτικής της ΟΕΕ/ΗΕ για τη γήρανση αριθ. 18, Μάρτιος 2017.

(9) Οι υποστηρικτικές πολιτικές για τη νεολαία βασίζονται στην αξιολόγηση των αναγκών των νέων και καλύπτουν διάφορες πτυχές των δημόσιων πολιτικών οι οποίες δεν καλύπτονται από γενικότερα έγγραφα πολιτικής, όπως η ευεξία, η ψυχική υγεία, η στέγαση, η πρόσβαση σε υποδομές ή υπηρεσίες κ.λπ.).

(10) Η στρατηγική για την ισότητα των φύλων 2020-2025 παρέχει ένα πλαίσιο για τις εργασίες της Ευρωπαϊκής Επιτροπής στον τομέα της ισότητας των φύλων και καθορίζει τους στόχους πολιτικής και τις βασικές δράσεις για την περίοδο 2020-2025. Ανακοίνωση της Επιτροπής, COM(2020) 152 final.

(11) Για τους σκοπούς των παρόντων συμπερασμάτων του Συμβουλίου, ως «άλλος επαγγελματίας» νοείται πρόσωπο, το οποίο θεωρείται συνήθως — ανάλογα με το εθνικό πλαίσιο — μέντορας, εκπαιδευτικός, ακαδημαϊκός, δάσκαλος ή εκπαιδευτής, ο οποίος παρέχει εκπαίδευση ή κατάρτιση σε υπεύθυνους χάραξης πολιτικής, εθελοντές και μη εργαζόμενους στον τομέα της νεολαίας με στόχο να τους βοηθήσουν να αποκτήσουν τις δεξιότητες που χρειάζονται για τη θέση ή τις δραστηριότητές τους.

(12) Συμβούλιο της Ευρώπης, Recommendation CM/Rec(2017)4 of the Committee of Ministers to member States on youth work (Σύσταση CM/Rec(2017)4 της Επιτροπής υπουργών προς τα κράτη μέλη σχετικά με την εργασία στον τομέα της νεολαίας).

(13) ΟΟΣΑ (2020), Governance for Youth, Trust and Intergenerational Justice: Fit for All Generations? (Διακυβέρνηση για τη νεολαία, εμπιστοσύνη και διαγενεακή δικαιοσύνη: Ανταποκρίνονται στις ανάγκες όλων των γενεών;), Ανασκοπήσεις του ΟΟΣΑ σχετικά με τη δημόσια διακυβέρνηση, Εκδόσεις ΟΟΣΑ, Παρίσι, ή ΟΗΕ, Στρατηγική για τη νεολαία – Νεολαία 2030: Εργαζόμαστε με τη νεολαία για την νεολαία.

(14) COM(2022) 404 final: Οι ομάδες πολιτών επιτρέπουν στους πολίτες να εξετάζουν από κοινού θέματα που τους αφορούν. Για παράδειγμα, οι ομάδες ευρωπαίων πολιτών συνιστούσαν βασικό στοιχείο της Διάσκεψης για το μέλλον της Ευρώπης. Όπως συνέβη και στη Διάσκεψη αυτή, οι συμμετέχοντες πρέπει να επιλέγονται τυχαία. Ωστόσο, πρέπει επίσης να αντικατοπτρίζουν την πολυμορφία και τη δημογραφική σύσταση της Ευρώπης. Οι νέοι θα πρέπει να αποτελούν το ένα τρίτο των συμμετεχόντων. Κατά περίπτωση, θα ενσωματώνεται στην εκτίμηση επιπτώσεων μια «έκθεση πολιτών», στην οποία θα συνοψίζονται τα αποτελέσματα αυτών των συμμετοχικών και διαβουλευτικών διαδικασιών. Όταν όλοι οι συμμετέχοντες είναι νέοι, η διαδικασία θα αποκαλείται «αξιολόγηση του αντικτύπου από τη σκοπιά της νεολαίας». Η πρώτη από αυτές τις καινούριες ομάδες πολιτών θα δρομολογηθεί στο πλαίσιο της ομιλίας για την κατάσταση της Ένωσης το 2022.

(15) Απόφαση αριθ. 940/2011/ΕΚ του Ευρωπαϊκού Κοινοβουλίου και του Συμβουλίου της 14ης Σεπτεμβρίου 2011 σχετικά με το Ευρωπαϊκό Έτος Ενεργού Γήρανσης και Αλληλεγγύης μεταξύ των Γενεών (2012) ΕΕ L 246/5 της 23.9.2011.